DA sal ‘graag betaal’ vir private dokter vir ZumaOudpres. Jacob Zuma. (Foto: Emmanuel Croset/AFP) Die DA het aangebied om te betaal dat ŉ private dokter oudpres. Jacob Zuma ondersoek. Zuma se weermagdokters het verlede week ŉ vertroulike mediese verslag by die Pietermaritzburg-hooggeregshof ingedien oor sy geskiktheid om verhoor te word op aanklagte van korrupsie wat met die land se omstrede wapentransaksie verband hou. Die hof het beslis dat die staat ŉ dokter van sy keuse mag aanwys om Zuma te ondersoek en ŉ assessering van sy gesondheidstoetstand doen. Dié dokter kan, indien nodig, geroep word om te getuig oor Zuma se gesondheid. Cilliers Brink, die DA se woordvoerder oor samewerkende regering en tradisionele sake, sê die DA neem kennis van Zuma se weiering om deur ŉ dokter wat die NVG aangewys het, ondersoek te word. “As die oudpresident ongemaklik is om deur dokters wat die NVG aangewys het ondersoek te word, sal die DA met groot graagte betaal vir ŉ private, onafhanklike dokter om hom en sy mediese rekords te ondersoek. “As ŉ oudpresident en beskuldigde in ŉ hoëprofielkorrupsiesaak oor openbare geld is Zuma se mediese status van openbare belang,” sê Brink. Die 79-jarige Zuma dien tans tronkstraf uit nadat die Konstitusionele Hof hom in ŉ onverwante saak 15 maande tronkstraf opgelê omdat hy versuim het om voor die kommissie na staatskaping te verskyn. Hy is vroeër vandeesmaand egter in ŉ hospitaal opgeneem om ŉ mediese prosedure te ondergaan en word steeds gehospitaliseer. Dit is onduidelik presies wat hom makeer. Die DA sê as amptelike opposisie is dit sy plig om te verseker mense bly op die hoogte van Zuma se toestand, veral omdat dit vrae laat ontstaan oor sy geskiktheid om verhoor te word. “Zuma se mediese rekords moenie net onafhanklik ondersoek word nie, dit moet ook openbaar gemaak word. Mense verdien niks minder as algehele deursigtigheid nie.” Daar was die afgelope ruk heelwat bespiegeling oor die oudpresident se gesondheid, en omdat hy nie ŉ herhaling van die Shabir Shaik-sage wil hê nie, doen die DA ŉ beroep op Zuma om óf met die staat saam te werk óf die DA se aanbod te aanvaar. Shaik is in 2005 skuldig bevind aan korrupsie en bedrog en is eindelik effektiewe tronkstraf van 15 jaar opgelê. Net meer as twee jaar nadat hy sy tronkstraf begin uitdien het, is Shaik op mediese parool vrygelaat omdat hy terminaal siek was. Hy het die res van sy vonnis onder huisarres uitgedien en leef vandag steeds. Zuma staan tereg op aanklag van onder meer bedrog, korrupsie en rampokkery en word beskuldig daarvan dat hy omkoopgeld van die Franse wapenvervaardiger Thales ontvang het. Hy en Thales pleit onskuldig op die aanklagte teen hulle. Mzwanele Manyi, woordvoerder van die JG Zuma-stigting, het vroeër vandeesweek egter gesê dit is nie menswaardig om enigiemand “teen hul sin aan vreemde dokters te onderwerp nie”. Die stigting is gekant daarteen dat Zuma deur ŉ onafhanklike dokter ondersoek word. Die stigting het verlede week boonop op sosialemediaplatforms ŉ beroep op mense gedoen om skenkings te doen om vir Zuma se regskoste te help betaal. Zuma moet later vandeesmaand weer in die hof verskyn, maar daar is vrae oor of sy gesondheid dit gaan toelaat.